2020. május 26-án és 28-án Gaga és Grande a The Weather Channellel társulva vicces helyszíni időjárás-jelentő videókban tűntek fel, hogy "Rain on Me" című dalukat népszerűsítsék. Az album megjelenésének napjára Gaga egy album-hallgató partit hirdetett meg közösségi fiókjain keresztül, azonban az eseményt elhalasztotta a George Floyd meggyilkolása után kitört tiltakozások hatására mondván, hogy „a világnak ma a kedvességünkre van szüksége”. Az Adobe-bal és a Live Nationnel együttműködve, Gaga egy online versenyt hirdetett dolláros pénzjutalommal, ahol a résztvevőknek az Adobe kreatív alkalmazásai segítségével meg kellett tervezniük egy, a "Rain on Me" című dal által inspirált posztert, és szemléltetniük kellett, hogy „mit jelent számukra a Chromatica”. 2020. augusztus 5-én Gaga bejelentette, hogy a hónap minden péntekén egy rádióműsort fog adni az Apple Music-on keresztül Gaga Radio néven, amelyben az album inspirációiról fog beszélni és minden adásban exkluzív DJ-keverékeket mutat be. A rádióműsor vendégei közt szerepelt BloodPop, Burns, Elton John, a Blackpink és Tchami, valamint a záróadás során néhány rajongó is becsatlakozhatott FaceTime-on keresztül. 2020 decemberében Gaga és az Oreo közös kampányában a vállalat "Chromatica" témájú kekszeket dobott piacra. A vanília ízű kekszek, melyeken "Chromatica"-ihletésű szimbólumok láthatók élénk rózsaszínűek, míg a krém töltelék zöld színt kapott. 2021 áprilisában Gaga összeállt a Dom Pérignon francia pezsgőmárkával és kiadtak egy promóciós reklámfilmet Nick Knight rendezésével, melyben a "Free Woman" részletei hallhatók.